**Govor predsednice Republike Slovenije Nataše Pirc Musar**

**na prireditvi Parašportnik leta 2023**

Brdo pri Kranju, 23. januar 2024

Velja govorjena beseda.

*Drage parašportnice in dragi parašportniki,*

*spoštovani vsi prisotni,*

v dobrem letu dni, odkar sem predsednica, se že tretjič družimo na slavnostnih dogodkih.

Najbrž že veste, da je šport zapisan v mojem srcu, še posebej pa ste v mojem srcu zapisani vsi vi, parašportnice in športniki, ljudje z neizmerno voljo in energijo. Od najmlajših do najstarejših. Občudujem vašo voljo, vašo vztrajnost, vaš pogum s katerim, kljub vsem oviram, dosegate osupljive rezultate in ste zgled vsem nam.

Povsem se zavedam, da morate posamezniki, vsak s svojimi ovirami in s tem povezanimi izzivi, živeti pogumno in iznajdljivo vsak dan in ne samo na slovesnostih, kjer se običajno sliši veliko lepih besed in obljub. Imate pravico do enakovrednega vključevanja v našo družbo, uresničevanje te pravice pa je hkrati barometer strpnosti, zrelosti in demokratičnosti naše družbe. Vem, da se na tem testu prepogosto ne odrežemo dovolj dobro.

Zato si vsi želimo dejanj in sprememb v smeri krepitve naše socialne in solidarno naravnane države. Takih, ki omogočajo dostojno življenje vsem in najvišjo stopnjo vključenosti vseh, ki imajo kakršnekoli ovire. To je naša dolžnost in k temu smo kot družba zavezani prav vsak dan, k temu nas nenazadnje zavezuje tudi Konvencija Združenih narodov o pravicah invalidov oziroma oseb z ovirami.

Kot sem že večkrat povedala, težko pričakujem ureditev osebne asistence na način, ki bo uporabnikom koristil in uredil tudi delovne razmere izvajalcem. V Državnem zboru prav te dni obravnavajo spremembe zakona, ki bodo uredile volilno pravico oseb z ovirami.

Torej korak za korakom si prizadevamo za razvijanje pravičnega sistema za vse osebe z ovirami, ki bo jasen, pregleden ter ne bo dopuščal anomalij oz. da bo teh čim manj.

Spoštovani,

zahvaljujem se organizatorju današnjega dogodka Zvezi za šport invalidov Slovenije – Slovenskem paralimpijskemu komiteju. Vaše delo je izjemno pomembno, saj iz projekta v projekt, iz leta v leto delujete za in v dobrobit športnikov invalidov, da lahko uresničujejo svoje sanje in dosegajo neverjetne uspehe. Vključevanje vseh je vaše vodilo pri delu in prav tega si želijo osebe z ovirami.

Čestitke in hvala tudi vsem prisotnim in številnim drugim klubom po Sloveniji, ker skupaj s parašportnicami in parašportniki rušite stereotipe, kdo je lahko športnik.

Letošnje Olimpijske igre in Paralimpijske igre v Parizu bodo res nekaj posebnega. Parašportnice in parašportniki, ki ste danes z nami in boste naša ekipa v Parizu, boste lahko doživeli olimpijski duh na istih prizoriščih kot športniki brez ovir le nekaj dni pred vami. Vem, da so Olimpijske ali Paralimpijske igre sanje vsakega športnika. To res uspe samo najboljšim. Prepričana sem, da bomo utrinke iz Pariza videli tudi v mesečni, res zanimivi, oddaji Tempo – oddaji o parašportu, in za to gre zahvala tudi RTV Slovenija.

Vem, da ste v nestrpnem pričakovanju in da so priprave v polnem teku.

Verjamem, da si želite vrhunskih uvrstitev in jaz vam jih že v naprej privoščim.

Če ima kdo od vas morebiti tremo, vam lahko kot športnica zaupam, kako jo pred nastopi premagujem sama.

Dober spanec pred tekmo, poslušam glasbo, ki me pomirja in vedno verjamem vase. Ampak vem, da ima vsak svojo rutino že izdelano, kajne, a morda vam bo pomagalo, da boste vedeli, da mislim na vas in vas spodbujam na daljavo, če bo le možno, pa si bom z veseljem kakšno tekmo ogledala tudi v živo.

Vaš predsednik Damijan Lazar je naštel vse vaše izjemne dosežke v letu 2023 in vsem gredo moje iskrene čestitke. Prepričana sem, da boste v bližnji prihodnosti nanizali še kakšnega.

Veselimo se vaših nastopov in navijali bomo za vas, a ne pozabite na staro olimpijsko geslo: Pomembno je sodelovati in ne zmagati. Uživajte v duhu olimpizma, sklepajte nova prijateljstva in širite informacije o lepotah naše Slovenije, predvsem pa – vedno ponosno nosite slovenski grb in nastopajte za domovino.

V stari Grčiji so se med olimpijskmi igrami morale ustaviti vse vojne, ko bi se le letos tudi, še bolje, za vedno.

A danes ni čas za slabo voljo, danes je čas za veselje. V posebno čast mi bo, da parašportnici leta 2023 in parašportniku leta 2023 podelim posebni nagradi.

Vsem parašportnicam in parašportnikom, ki ste danes z nami, potnikom na poletne paralimpijske igre v Parizu, pa želim, da se vam izpolnijo načrti, ki ste si jih zastavili. Zmagovalci ste že, zato ker vsi invalidi vsak dan dokazujete, da nič ni nemogoče, če smo pripravljeni vložiti trud in predvsem če premagamo ovire v glavah.

*Srečo vam želim, dragi parašportnice in parašportniki!*